ai4bharat/Pralekha huggingface dataset:
கலாசாரத்துறை அமைச்சகம்
தேசிய சமஸ்கிருதப் பெருவிழா 2023 மும்பையில் தொடங்கியது, இது 'ஒரே பாரதம், உன்னத பாரதம்' நெறிமுறைகளை வெளிப்படுத்தியது
தேசிய சமஸ்கிருதப் பெருவிழா 2023-ஐ மகாராஷ்டிர ஆளுநர் பகத் சிங் கோஷியாரியும், மத்திய கலாச்சாரத் துறை அமைச்சர் கிஷன் ரெட்டியும் நேற்று மாலை மும்பை சர்ச்கேட் ஆசாத் மைதானத்தில் தொடங்கிவைத்தனர். இந்தப் பெருவிழா, பிப்ரவரி 11 முதல் 19 வரை கலாச்சாரப் பரிமாற்றம் மூலம் தேசிய ஒற்றுமை மற்றும் ஒருமைப்பாட்டை மேம்படுத்த மத்திய கலாசார அமைச்சகத்தால் ஏற்பாடு செய்யப்பட்டுள்ளது.
மகாராஷ்டிர அரசின் கலாசார விவகாரங்கள், வனம் மற்றும் மீன்வளத்துறை அமைச்சர், சுதிர் முங்கந்திவார், சுற்றுலா, திறன் மேம்பாடு, வேலைவாய்ப்பு, தொழில்முனைவு, பெண்கள் மற்றும் குழந்தைகள் மேம்பாடு, அமைச்சர் மங்கள் பிரபாத் லோதா ஆகியோர் தொடக்க விழாவில் சிறப்பு விருந்தினர்களாக கலந்து கொண்டனர்.
தொடக்க விழாவில் உரையாற்றிய ஆளுநர், 'ஒரே பாரதம், உன்னத பாரதத்தின்' நீடித்த செய்தியை தேசிய சமஸ்கிருதப் பெருவிழா தெரிவிக்கிறது. மொழி மற்றும் கலாச்சார வெளிப்பாடுகளில் பல வேறுபாடுகள் இருந்தபோதும், இந்தியா ஒன்றுபட்டது மற்றும் ஒன்று என்பதை இது குறிக்கிறது. கும்பமேளா போன்று இந்தப் பெருவிழாவும் உலகப் புகழ்பெற வேண்டும் என்று ஆளுநர் வாழ்த்தினார்.
டாக்டர் பாபாசாகேப் அம்பேத்கரின் பிறந்தநாளான ஏப்ரல் 14 முதல், சிறப்பு சுற்றுலாவாக பாபாசாகேப் அம்பேத்கர் வட்டப் பாதை ரயில் இயக்கப்படும் என்று மத்திய கலாச்சாரம் மற்றும் சுற்றுலாத்துறை அமைச்சர் ஜி. கிஷன் ரெட்டி அறிவித்தார்.
குடிமக்கள், கலைஞர்கள், கைவினைஞர்கள் உட்பட பார்வையாளர்களுடன் தனது எண்ணங்களைப் பகிர்ந்து கொண்ட மத்திய அமைச்சர், மும்பை மக்களுக்காக சுமார் 1000 கலைஞர்கள் இந்தப் பெருவிழாவின்போது நிகழ்ச்சிகளை நடத்துவார்கள் என்று கூறினார்.
சுதந்திரப் போராட்டத்தில் மறக்கப்பட்ட மற்றும் அதிகம் அறியப்படாத மாவீரர்கள் என்ற கருப்பொருளுடன் ஆர்எஸ்எம் மைதானத்தில் மத்திய தகவல் மற்றும் ஒலிபரப்பு அமைச்சகத்தின் தகவல் தொடர்பு அலுவலகம் அமைத்திருந்த கண்காட்சி அரங்குகளை அமைச்சர் பார்வையிட்டார். பிரபல இசையமைப்பாளர் மோஹித் செளகானின் இசை நிகழ்ச்சியிலும் கலந்துகொண்டார்.
இந்தியா முழுவதிலுமிருந்து சுமார் 350 நாட்டுப்புற மற்றும் பழங்குடியினக் கலைஞர்கள் மற்றும் சுமார் 300 உள்ளூர் நாட்டுப்புற கலைஞர்கள், சில திருநங்கைகள் மற்றும் மாற்றுத்திறனாளி கலைஞர்கள், புகழ்பெற்ற பாரம்பரிய கலைஞர்கள் மற்றும் பிரபல நட்சத்திர கலைஞர்கள் தங்களின் கவர்ச்சிகரமான நிகழ்ச்சிகளால் பார்வையாளர்களை மகிழ்விப்பார்கள்.
கலைஞர்கள் தவிர, இந்தியாவின் அனைத்து மாநிலங்களிலிருந்தும், மத்திய கலாச்சார அமைச்சகத்தின் ஏழு மண்டல கலாச்சார மையங்களிலிருந்தும் சுமார் 150 கைவினைஞர்கள் அங்கன் அமைப்பின் கீழ் நடத்தப்படும் கலை மற்றும் கைவினைப்பொருள் விற்பனை மற்றும் கண்காட்சிக்காக அழைக்கப்படுகிறார்கள், இதற்காக சுமார் 70 அரங்குகள் உள்ளன. மேலும், மகாராஷ்டிரா மாநில கைத்தறித் துறை மற்றும் ஸ்டார்ட்அப்களுக்காக 25 ஸ்டால்கள் அமைக்கப்பட்டுள்ளன.
இந்தப் பெருவிழா 2019 ல் மத்திய பிரதேசத்திலும், 2022 ல் ஆந்திரா மற்றும் தெலங்கானாவிலும் நடைபெற்றது. இப்போது மகாராஷ்டிராவில் நடைபெறுகிறது.
உள்துறை அமைச்சகம்
மத்திய உள்துறை அமைச்சர் திரு. அமித் ஷா தலைமையில், அலுவல் மொழிக்கான நாடாளுமன்றக் குழுவின் 38-வது கூட்டம் புதுதில்லியில் இன்று நடைபெற்றது.
மத்திய உள்துறை மற்றும் கூட்டுறவுத் துறை அமைச்சர் திரு. அமித் ஷா தலைமையில், அலுவல் மொழிக்கான நாடாளுமன்றக் குழுவின் 38-வது கூட்டம் புதுதில்லியில் இன்று நடைபெற்றது. அலுவல் மொழி தொடர்பான நாடாளுமன்ற குழு அறிக்கையின் 12 ஆவது தொகுதிக்கு அங்கீகாரம் வழங்கப்பட்டு குடியரசு தலைவரிடம் கையளிக்கப்படவுள்ளது.
மத்திய உள்துறை அமைச்சர் தனது உரையில், விடுதலையின் அமிர்தப் பெருவிழா ஆண்டில், பிரதமர் திரு நரேந்திர மோடி ஐந்து உறுதிமொழிகளை நாட்டின் முன் வைத்துள்ளார், அவற்றில் இரண்டு பாரம்பரியத்தை மதிப்பது மற்றும் அடிமைத்தனத்தின் அடையாளங்களை அழிப்பதாகும். இவற்றை 100% செயல்படுத்துவதற்கு, அனைத்து இந்திய மொழிகளும் அதிகாரப்பூர்வ மொழியும் தங்கள் வலிமையைக் காட்ட வேண்டும் என்று திரு ஷா கூறினார். மொழியை மதிக்காமல் பாரம்பரியத்தை மதிப்பது முழுமையடையாது என்றும், உள்ளூர் மொழிகளுக்கு மரியாதை அளித்தால் மட்டுமே ஆட்சி மொழியை ஏற்றுக்கொள்வோம் என்றும் அவர் கூறினார். இந்தி உள்ளூர் மொழிகளுடன் போட்டியிடவில்லை, அனைத்து இந்திய மொழிகளையும் ஊக்குவிப்பதன் மூலம் மட்டுமே தேசம் அதிகாரம் பெறும் என்று திரு ஷா கூறினார். ஆட்சிமொழியின் வேகம் மந்தமாக இருந்தாலும், எந்தவிதமான எதிர்ப்பும் இல்லாமல், அதற்கான ஏற்பை வளர்த்துக் கொள்ள வேண்டிய அவசியம் உள்ளது என்றார் அவர்.
பொறியியல் மற்றும் மருத்துவ படிப்புகளை 10 மொழிகளில் தொடங்க பிரதமர் திரு. நரேந்திர மோடி முன்முயற்சி எடுத்துள்ளார் என்றும், விரைவில் இந்த படிப்புகள் அனைத்து இந்திய மொழிகளிலும் கிடைக்கும் என்றும், அந்த தருணம் உள்ளூர் மொழிகள் மற்றும் அலுவல் மொழிகளின் எழுச்சியின் தொடக்கத்தைக் குறிக்கும் என்றும் மத்திய உள்துறை அமைச்சர் கூறினார். பிரதமர் திரு. நரேந்திர மோடி இந்தி மற்றும் பிற அனைத்து இந்திய மொழிகளையும் உலகளாவிய மேடையில் பெருமையுடன் முன்வைப்பதால், இந்திய மொழிகளை மேம்படுத்துவதற்கு வேறு எந்த சாதகமான தருணமும் இருக்க முடியாது என்று அவர் கூறினார். பிரதமர் மோடி நாடாளுமன்றத்தில் ஒரு உரை கூட ஆங்கிலத்தில் ஆற்றியதில்லை, அரசாங்கத்தின் அமைச்சர்களும் இந்திய மொழிகளில் உரை நிகழ்த்த முயற்சிக்கின்றனர், இது பல்வேறு மொழிகளை இணைக்கும் இயக்கத்திற்கு நிறைய உத்வேகத்தை அளிக்கிறது.
அலுவல் மொழியை ஏற்றுக்கொள்வது சட்டம் அல்லது சுற்றறிக்கையிலிருந்து வரவில்லை, மாறாக நல்லெண்ணம், உத்வேகம் மற்றும் ஊக்கத்திலிருந்து வருகிறது என்று திரு அமித் ஷா கூறினார். அடிமைக் காலத்திற்குப் பிறகும் இந்திய மொழிகளும் அவற்றின் அகராதிகளும் அப்படியே இருந்தன, இது ஒரு பெரிய சாதனை என்று அவர் கூறினார். நமது நாட்டை ஒன்றிணைக்க மொழிகள் வேலை செய்துள்ளன என்று திரு ஷா கூறினார்.
நாடு சுதந்திரம் அடைந்ததில் இருந்து 2014 வரை, அலுவல் மொழிக்கான நாடாளுமன்றக் குழுவின் அறிக்கையின் ஒன்பது தொகுதிகள் சமர்ப்பிக்கப்பட்டுள்ளன என்றும், 2019 முதல் மூன்று தொகுதிகளுக்கு ஒப்புதல் அளிக்கப்பட்டுள்ளதாகவும் மத்திய உள்துறை அமைச்சர் கூறினார். இந்த தொகுதிகள் பாடவாரியாக தயாரிக்கப்பட்டுள்ளன என்றும், 12 வது தொகுதியின் கருப்பொருள் 'எளிமைப்படுத்துதல்' என்றும் அவர் கூறினார். அலுவல் மொழிக்கான நாடாளுமன்றக் குழுவின் அனைத்து உறுப்பினர்களுக்கும் நன்றி தெரிவித்த அமித் ஷா, எதிர்காலத்திலும் அலுவல் மொழியை மேம்படுத்துவதற்கும் பரப்புவதற்கும் குழு தொடர்ந்து பணியாற்றும் என்று நம்பிக்கை தெரிவித்தார். அலுவல் மொழிக்கான நாடாளுமன்றக் குழுவின் துணைத் தலைவர் திரு. பர்த்ருஹரி மஹ்தாப், மத்திய உள்துறை இணையமைச்சர்கள் திரு அஜய் குமார் மிஸ்ரா, திரு நிஷித் பிரமானிக் மற்றும் குழுவின் உறுப்பினர்கள் கூட்டத்தில் கலந்து கொண்டனர்.
சுற்றுலா அமைச்சகம்
‘இளையோர் சுற்றுலா மன்றங்கள்’ நிறுவும் சுற்றுலா அமைச்சகத்தின் முன்முயற்சிக்கு சிபிஎஸ்இ ஆதரவு கிடைத்துள்ளது
சுதந்திரத்தின் 75-வது ஆண்டுப்பெருவிழா கொண்டாட்டங்களின் ஒரு பகுதியாக ‘இளையோர் சுற்றுலா மன்றங்கள்’ நிறுவும் முன்முயற்சியை சுற்றுலா அமைச்சகம் செய்துள்ளது. இந்தியாவில் சுற்றுலா வாய்ப்புகள் பற்றிய விழிப்புணர்வை ஏற்படுத்தவும், நமது வளமான கலாச்சார பாரம்பரியத்தை எடுத்துரைக்கவும், சுற்றுலாவுக்கான ஆர்வத்தை மேம்படுத்தவும் உதவி செய்ய இளம் தூதர்களை உருவாக்கி வளர்ப்பது இந்த மன்றங்களின் தொலைநோக்குப் பார்வையாகும். இந்தியாவில் சுற்றுலாவை மேம்படுத்த இந்த இளம் தூதர்கள் கிரியா ஊக்கியாக இருப்பார்கள்.
சுற்றுலா அமைச்சகத்தின் இந்த முன்முயற்சிக்கு ஆதரவு தர மத்திய பள்ளிக்கல்வி வாரியம் – சிபிஎஸ்இ முன்வந்துள்ளது. இத்தகைய இளையோர் சுற்றுலா மன்றங்களை அமைப்பது தொடர்பாக சிபிஎஸ்இ-உடன் இணைக்கப்பட்டுள்ள அனைத்துப் பள்ளிகளுக்கும் அறிவுறுத்தல் வழங்கியுள்ளது.
இது குறித்து கருத்து தெரிவித்த மத்திய சுற்றுலாத்துறை அமைச்சர் திரு ஜி கிஷன் ரெட்டி, பள்ளிகளில் இத்தகைய மன்றங்கள் அமைப்பது தேசிய ஒருமைப்பாட்டை மேம்படுத்தும் என்றும் பிரதமரின் ஒரே இந்தியா உன்னத இந்தியா என்ற தொலைநோக்கை கட்டமைக்கும் என்றும் கூறினார்.
மறுபக்கம் இளைஞர்கள், சுற்றுலா தூதர்களாக வரும் போது உலகின் விரும்பத்தக்க சுற்றுலா இடமாக இந்தியாவை மாற்றும் என்றும் இது பொருளாதாரத்தில் தொடர் விளைவுகளை ஏற்படுத்தும் என்றும் அமைச்சர் கூறினார்.
மேலும் விவரங்களுக்கு இந்த ஆங்கிலச் செய்திக்குறிப்பை காணவும் https://pib.gov.in/PressReleasePage.aspx?PRID=1824684
சுகாதாரம் மற்றும் குடும்ப நலத்துறை அமைச்சகம்
கடந்த 24 மணி நேரத்தில் செலுத்தப்பட்ட கொவிட் தடுப்பூசிகள் : 40 லட்சத்திற்கும் அதிகம்
இந்தியாவில் கடந்த 24 மணி நேரத்தில் மட்டும் 40 லட்சத்திற்கும் கூடுதலான தடுப்பூசிகள்  செலுத்தப்பட்டுள்ளன.
நாட்டில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 36.89 கோடியைக் கடந்தது. இன்று காலை 7 மணிக்குக் கிடைத்த முதற்கட்ட தகவலின்படி, மொத்தம் 36,89,91,222 தடுப்பூசிகள் போடப்பட்டுள்ளன. 18-44 வயதுக்குட்பட்டவர்களுக்கு, மொத்தம் 11.18 கோடிக்கும் அதிகமான  தடுப்பூசி டோஸ்கள் போடப்பட்டுள்ளன.
தடுப்பூசி இயக்கத்தின் 174-வது நாளன்று  போடப்பட்ட 40,23,173 தடுப்பூசிகளில், 27,01,200 பேருக்கு முதல் டோஸூம், 13,21,973 பேருக்கு இரண்டாவது டோஸூம் செலுத்தப்பட்டன.
தமிழ்நாடு, உத்தரப்பிரதேசம், மத்தியப் பிரதேசம், ராஜஸ்தான், பிகார், குஜராத், கர்நாடகா, மகாராஷ்டிரா ஆகிய எட்டு மாநிலங்களில், 18-44 வயதுக்குட்பட்டவர்களுக்கு 50 லட்சத்திற்கும் அதிகமான கொவிட்-19 தடுப்பூசி முதல் டோஸ் செலுத்தப்பட்டுள்ளது.
தமிழ்நாட்டில் 18-44 வயதுக்குட்பட்டவர்களைப் பொறுத்தவரை, 61,53,031 பேருக்கு முதல் டோஸூம், 1,85,262 பேருக்கு இரண்டாவது டோஸூம் கொவிட் தடுப்பூசி செலுத்தப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1734121
சிறப்பு சேவைகள் மற்றும் கட்டுரைகள்
சிறந்த சேவைகள் அளிப்பதற்காக திருச்சி விமான நிலையத்தில் தரம் உயர்த்தும் பணிகள் நடக்கின்றன
திருச்சிராப்பள்ளி விமான நிலையத்தில் பயணிகள் நெரிசலை தவிர்ப்பதற்காக, புதிய ஒருங்கிணைந்த பயணிகள் முனைய கட்டிடம், விமான போக்குவரத்து கட்டுப்பாட்டு கோபுரம் உட்பட விமான போக்குவரத்து சேவையை மேம்படுத்துவதற்கான விரிவாக்க பணிகளை இந்திய விமான நிலையங்கள் ஆணையம் மேற்கொண்டுள்ளது.
தற்போதுள்ள பயணிகள் முனையம், உள்நாட்டு மற்றும் சர்வதேச போக்குவரத்துக்கு பயன்படுத்தப்பட்டு வருகிறது. இங்கு பயன்பாடு அதிகரித்துள்ளதால், புதிய முனையம் ரூ.951.28 கோடி செலவில் கட்டப்பட்டு வருகிறது. இதில் பரபரப்பான நேரத்தில் 2,900 பயணிகளை கையாள முடியும். இங்கு 48 பரிசோதனை கவுன்டர்கள், விமானத்தில் ஏறுவதற்கான 10 பாலங்கள் அமைக்கப்படுகின்றன. மின்சாரத்தை சிக்கனமாக பயன்படுத்தும் வகையில், இந்த முனையம் சிறப்பான தொழில்நுட்ப அம்சங்களுடன் அமைக்கப்படவுள்ளது.
75,000 சதுர மீட்டர் பரப்பில் புதிய முனையத்தின் கட்டிடம் கம்பீரமான நவீன மேற்கூரையுடன் வடிவமைக்கப்பட்டுள்ளது. கட்டிடத்தின் உள்புறத் தோற்றம் திருச்சி நகரின் கலாச்சாரத்தை பிரதிபலிக்கும் வகையில் அமைக்கப்படுகிறது. இங்கு வந்து செல்லும் விமான பயணிகள், திருச்சி நகரின் அடையாளத்தை உணரும் வகையில் இந்த முனையம் தனிச்சிறப்பான கட்டிடக்கலையுடன் உருவாக்கப்படுகிறது.
சிறிய மற்றும் பெரிய விமானங்களை நிறுத்துவதற்கான புதிய இடங்கள், உதவி உபகரணங்கள் அறைகள், டாக்சி நிறுத்தும் இடங்கள், கட்டுப்பாட்டு அறைகள், ரேடார் முனையம், இந்திய விமான நிலைய ஆணைய அலுவலகங்கள், வானிலை மைய அலுவலங்கள் ஆகியவையும் இந்த விரிவாக்கத் திட்டத்தில் இடம் பெற்றுள்ளன.
புதிய முனையத்தின் 40% பணிகள் முடிவடைந்து விட்டன. புதிய முனையம் 2022 மார்ச் மாதத்துக்குள் தயாராகிவிடும். இந்த புதிய முனைய கட்டிடத்துக்கு பிரதமர் 2019ம் ஆண்டு பிப்ரவரி 10ம் தேதியன்று திருப்பூரில் இருந்து காணொலி காட்சி மூலம் அடிக்கல் நாட்டினார்.
இத்தகவல் சென்னையில், உள்ள இந்த விமான நிலைய ஆணைய மேலாளர் திரு.ஜெயசந்திரன் வெளியிட்ட பத்திரிகை செய்தியில் தெரிவிக்கப்பட்டுள்ளது.
ரெயில்வே அமைச்சகம்
கொவிட்-19-லிருந்து இந்தியாவைப் பாதுகாப்பதில் ரயில்வே முன்னிலையில் உள்ளது
கொவிட்-19 பரவுவதைத் தடுக்கும் நடவடிக்கைகளின் தொடர்ச்சியாக, இந்திய அரசின் சுகாதார முன்முயற்சிகளுக்கு உறுதுணையாக இந்திய ரயில்வே அனைத்து முயற்சிகளையும் மேற்கொண்டுள்ளது.
இந்திய ரயில்வே, ஏப்ரல் 7-ம்தேதி வரை, மீண்டும் பயன்படுத்தக்கூடிய 582317 முகக் கவசங்களையும், கை கழுவுவதற்கான 41882 லிட்டர் கிருமி நாசினியையும் தயாரித்துள்ளது. அத்தியாவசியப் பொருட்கள் மற்றும் சரக்கு விநியோகத்தைப் பராமரிப்பதற்கான சரக்கு ரயில் இயக்கத்தை 24 மணி நேரமும் தொடர்ந்து மேற்கொண்டுள்ளதால், ரயில்வேயின் இயக்க மற்றும் பராமரிப்பு ஊழியர்களும் 24 மணி நேரமும் பணியாற்றி வருகின்றனர்.
இந்த ஊழியர்களின் பாதுகாப்பை உறுதி செய்யவும், அவர்களது மனவலிமையை ஊக்குவிக்கவும், அனைத்துப் பணியிடங்களிலும் பின்வரும் நடவடிக்கைகள் மேற்கொள்ளப்படுகின்றன.
1. பணிக்கு வரும் அனைத்து ஊழியர்களுக்கும் அகற்றக்கூடிய முகக்கவசங்கள் மற்றும் கைகளைச் சுத்தம் செய்வதற்கான கிருமி நாசினிகள் பணியிடங்களில் வைக்கப்பட்டுள்ளன.
2. சிறந்த ஆரோக்கியத்தைப் பேணும் வகையில், மீண்டும் பயன்படுத்தக்கூடிய முகக்கவசங்களை அனைத்துப் பணியாளர்களும் பயன்படுத்துமாறு ஊக்குவிக்கப்படுகின்றனர்.
3. அனைத்துப் பணியிடங்களிலும், சோப்பு, நீர், கை கழுவும் வசதிகள் செய்து கொடுக்கப்படுகின்றன.
4. சமூக இடைவெளி பராமரிக்கப்படுகிறது.
(
பிரதமர் அலுவலகம்
டாக்டர் வி சாந்தா மறைவுக்கு பிரதமர் இரங்கல்
டாக்டர் வி சாந்தாவின் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
பிரதமர் வெளியிட்டுள்ள சுட்டுரையில், “புற்றுநோய்க்கு தரமான சிகிச்சை அளிப்பதை உறுதி செய்வதற்காக டாக்டர் வி சாந்தா ஆற்றிய அரும் பணிகளுக்காக அவர் என்றும் நினைவு கூரப்படுவார்.
ஏழை மக்களுக்கும், நலிந்தவர்களுக்கும் சிகிச்சை அளிப்பதில் சென்னை அடையாறில் உள்ள புற்றுநோய் மருத்துவமனை முன்னணியில் இருக்கிறது .
2018-ல் அந்த மருத்துவமனைக்கு நான் சென்றதை நினைவு கூருகிறேன். டாக்டர் வி சாந்தாவின் மறைவினை அறிந்து துயருற்றேன். ஓம் சாந்தி” என்று தெரிவித்துள்ளார்.
பாதுகாப்பு அமைச்சகம்
சமுத்திர சேது திட்டத்தின்கீழ், ஐ.என்.எஸ் ஜலஷ்வா கப்பல், ஈரானின் பந்தர் அப்பாஸ் துறைமுகத்திலிருந்து இந்தியர்களுடன் புறப்பட்டது
இந்தியக் கடற்படையின் சமுத்திர சேது திட்டத்தின் ஒரு பகுதியாக, ஐ.என்.எஸ் ஜலஷ்வா கப்பல், 24 ஜுன், 2020 அன்று மாலை ஈரான் சென்றடைந்து. 25 ஜுன், 2020 அன்று அந்நாட்டு துறைமுகத்திற்குள் சென்றது. கட்டாய மருத்துவ மற்றும் உடமைகள் பரிசோதனைக்குப் பிறகு, 687 இந்தியர்களை ஏற்றிக்கொண்டு இந்தக் கப்பல் தாயகம் புறப்பட்டது.
ஈரான் சென்றடைந்ததும், ஐ.என்.எஸ் ஜலஷ்வா கப்பல் ஊழியர்கள், கப்பலை கிருமி நாசினி கொண்டு சுத்தப்படுத்துதல் மற்றும் பயணியருக்குத் தேவையான முகக்கவசங்கள், கழிவறை தூய்மைப்படுத்துததல் மற்றும் டெஹ்ரானில் உள்ள இந்தியத் தூதரகத்திடமிருந்து வரப்பெற்ற பயணிகள் பட்டியலின்படி, அவர்களுக்குத் தேவையான ஒதுக்கிடம் போன்ற முன்னேற்பாடுகளை மேற்கொண்டனர்.
இந்தியக் கடற்படை உள்நாட்டிலேயே தயாரித்த காற்றை வெளியேற்றும் சாதனங்கள் 2-ஐ, ஈரான் அதிகாரிகளிடம் ஒப்படைத்தனர்.
ஜலஷ்வா கப்பலில் பயணியர் தங்கும் பகுதிகள் மூன்றாக பிரிக்கப்பட்டு, கோவிட்-19 முன்னெச்சரிக்கை நடவடிக்கைகளைப் பின்பற்றி, கப்பல் பயணிகள் மற்றும் அவர்களை அடிக்கடி தொடர்பு கொள்ளக் கூடிய கப்பல் மாலுமிகள் என தனித்தனியாகப் பிரித்துப் பயன்படுத்துகின்றனர்.
பயணிகள் அனைவரும் ஏறிய பிறகு, இந்தக் கப்பல், 25 ஜுன், 2020 மாலை பந்தர் அப்பாஸ் துறைமுகத்திலிருந்து புறப்பட்டது.
சுகாதாரம் மற்றும் குடும்ப நலத்துறை அமைச்சகம்
தமிழகத்தில் கடந்த ஆண்டு சுமார் இரண்டரை லட்சம் பேர் குடும்பக் கட்டுப்பாடு செய்துள்ளனர் அரசு குடும்பக் கட்டுப்பாடு திட்டங்கள்
தமிழகத்தில் 2017-18 ஆம் ஆண்டில் 2,55,858 பெண்களும், 2,401 ஆண்களும் குடும்பக் கட்டுப்பாடு செய்து கொண்டுள்ளதாக மத்திய சுகாதாரம் மற்றும் குடும்ப நலத் துறை இணையமைச்சர் திருமதி. அனுப்ரியா பட்டேல் தெரிவித்துள்ளார்.
அறுவை சிகிச்சை உள்ளிட்ட சிறந்த மருத்துவ வசதிகள் உள்ள மருத்துவமனைகளில் இந்திய அரசு வழிமுறைகளின்படி, குடும்பக் கட்டுப்பாடு செய்து கொள்ள முடியும் என்று, இன்று மாநிலங்களவையில் கேள்வி ஒன்றுக்கு எழுத்து மூலம் அளித்துள்ள பதிலில் அமைச்சர் குறிப்பிட்டுள்ளார். சுகாதாரத்துறை மாநில அரசுகளின் பட்டியலில் உள்ளதால், குடும்பக் கட்டுப்பாடு அறுவை சிகிச்சை மேற்கொள்ளக்கூடிய மருத்துவமனைகளின் பட்டியல் சம்பந்தப்பட்ட மாநில அரசுகளிடம் உள்ளது என்று அவர் தெரிவித்தார்.
ஆண்களுக்கான குடும்பக் கட்டுப்பாடு சிகிச்சையை ஊக்குவிக்க அனைத்து மாநிலங்களிலும் ஒவ்வொரு ஆண்டும் நவம்பர் மாதம் இருவார விழிப்புணர்வு நடத்தப்படுவதாகவும், குடும்ப கட்டுப்பாட்டை ஊக்குவிக்க, குடும்ப கட்டுப்பாடு செய்து கொள்ளும் ஆண்களுக்கான உதவித் தொகையை குறிப்பிடத்தக்க அளவு உயர்த்தியது உள்ளிட்ட பல்வேறு நடவடிக்கைகள் எடுக்கப்பட்டுள்ளதாகவும் அமைச்சர் குறிப்பிட்டார்.
மற்றொரு கேள்விக்கு எழுத்துமூலம் அளித்த பதிலில், மருத்துவ சிகிச்சைக்காக தமது சொந்த நிதியை பயன்படுத்தியதன் மூலம் ஐந்தரை கோடி பேர் வறுமையில் தள்ளப்பட்டுள்ளதாக தெரிவித்துள்ளார். இதில் 3 கோடியே 80 லட்சம் பேர் மருந்துகளை வாங்குவதற்கு செலவு செய்ததன் மூலம் வறுமைக் கோட்டிற்கு கீழ் தள்ளப்பட்டுள்ளதாகவும் அமைச்சர் குறிப்பிட்டுள்ளார்.
(Visitor Counter : 265
குடியரசுத் தலைவர் செயலகம்
குடியரசுத் தலைவர் மாளிகையின் வருடாந்திர ‘உத்யானோத்சவ்’ நிகழ்ச்சியை பிப்ரவரி 12 அன்று குடியரசுத் தலைவர் தொடங்கி வைக்கிறார், பிப்ரவரி 13 முதல் முகலாயர் தோட்டம் பொது மக்களுக்கு திறப்பு
குடியரசுத் தலைவர் மாளிகையின் வருடாந்திர ‘உத்யானோத்சவ்’ நிகழ்ச்சியை 2021 பிப்ரவரி 12 அன்று குடியரசுத் தலைவர் திரு ராம்நாத் கோவிந்த் தொடங்கி வைக்கிறார்.
பிப்ரவரி 13 முதல் மார்ச் 21 வரை காலை 10 மணி முதல் மாலை 5 மணி வரை  முகலாயர் தோட்டம் பொது மக்கள் பார்வைக்காக திறந்து வைக்கப்படும்.
கொவிட் தடுப்பு நடவடிக்கைகளின் காரணமாக https://rashtrapatisachivalaya.gov.in அல்லது https://rb.nic.in/rbvisit/visit_plan.aspx என்னும் இணையதளங்களில் முன்கூட்டியே பதிவு செய்து கொள்வோர் மட்டுமே தோட்டத்தை பார்க்க அனுமதிக்கப்படுவர்.
தண்ணீர் குடுவைகள், பெட்டிகள், கைப்பைகள், புகைப்பட கருவிகள், வானொலி பெட்டிகள், குடைகள், திண்பண்டங்கள் உள்ளிட்டவற்றை கொண்டு வர வேண்டாமென்று பார்வையாளர்கள் கேட்டுக்கொள்ளப்படுகிறார்கள்.
கிருமி நாசினி, குடிதண்ணீர், கழிவறைகள், முதலுதவி மற்றும் மருத்துவ வசதிகள் ஏற்பாடு செய்யப்படும்.
முகலாயர் தோட்டத்தை தவிர, குடியரசுத் தலைவர் மாளிகை, குடியரசுத் தலைவர் மாளிகையின் அருங்காட்சியகம், படைவீரர்கள் பணிமாற்ற அணிவகுப்பு ஆகியவற்றையும் பொதுமக்கள் காணலாம். மேலும் விவரங்களுக்கு http://rashtrapatisachivalaya.gov.in/rbtour/ என்னும் தளத்தை பார்க்கவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1697166
பிரதமர் அலுவலகம்
உத்தராகண்டில் கனமழை காரணமாக உயிரிழந்தோருக்கு பிரதமர் ஆழ்ந்த இரங்கல்
உத்தராகண்ட் மாநிலத்தின் சில பகுதிகளில் கனமழை காரணமாக ஏற்பட்ட உயிரிழப்புகள் குறித்து பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார்.
பிரதமர் வெளியிட்டுள்ள சுட்டுரைச் செய்தியில்;
“உத்தராகண்ட் மாநிலத்தின் சில பகுதிகளில் கனமழையால் உயிரிழப்புகள் ஏற்பட்டதை அறிந்து மிகுந்த மனவேதனை அடைந்தேன். காயமடைந்தவர்கள் விரைவில் குணமடைய பிரார்த்திக்கிறேன். பாதிக்கப்பட்ட மக்களுக்கு உதவும் வகையில் மீட்புப் பணிகள் மேற்கொள்ளப்பட்டு வருகிறது. அனைவரும் பாதுகாப்பாகவும், நலமுடனும் இருக்க நான் பிரார்த்திக்கிறேன்” என்று தெரிவித்துள்ளார்.
சிறுபான்மையினர் நலன் அமைச்சகம்
“இஸ்லாமிய பெண்கள் உரிமைகள் தினம்” பல்வேறு அமைப்புகளால் நாடு முழுவதும் இன்று கடைப்பிடிக்கப்பட்டது
“இஸ்லாமிய பெண்கள் உரிமைகள் தினம்” பல்வேறு அமைப்புகளால் நாடு முழுவதும் இன்று கடைபிடிக்கப்பட்ட நிலையில், முத்தலாக்கிற்கு எதிரான சட்டத்தை கொண்டு வந்ததற்காக பிரதமர் திரு நரேந்திர மோடிக்கு இஸ்லாமிய பெண்கள் முழுமனதுடன் நன்றி தெரிவித்தனர்.
புதுதில்லியில் இன்று நடைபெற்ற இஸ்லாமிய பெண்கள் உரிமைகள் தின நிகழ்ச்சியில் மத்திய பெண்கள் மற்றும் குழந்தைகள் மேம்பாடு அமைச்சர் திருமதி ஸ்மிரிதி இரானி, சிறுபான்மையினர் நலன் அமைச்சர் திரு முக்தார் அப்பாஸ் நக்வி மற்றும் சுற்றுச்சூழல், வனம் மற்றும் பருவநிலை மாற்றம் அமைச்சர் திரு பூபேந்தர் யாதவ் உள்ளிட்டோர் கலந்துக் கொண்டனர். முத்தலாக் முறையால் பாதிக்கப்பட்ட பல இஸ்லாமிய பெண்களிடையே அமைச்சர்கள் உரையாடினர்.
நிகழ்ச்சியில் பங்கேற்ற இஸ்லாமிய பெண்களிடையே உரையாற்றிய
திருமதி ஸ்மிரிதி இரானி, “முத்தலாக்கிற்கு எதிரான இஸ்லாமிய பெண்களின் போராட்டத்தை வணங்கும் நாள் ஆகஸ்ட் 1 ஆகும்,” என்றார். இஸ்லாமிய பெண்களிடையே தொழில்முனைதலை ஊக்குவிப்பதற்காக, சிறுபான்மையினர் நலன் அமைச்சகம், பெண்கள் மற்றும் குழந்தைகள் மேம்பாடு அமைச்சகம் மற்றும் தொழிலாளர் அமைச்சகம் ஆகியவை இணைந்து பணியாற்றும் என்றார்.
நிகழ்ச்சியில் உரையாற்றிய திரு பூபேந்தர் யாதவ், சமுதாயத்தின் அனைத்து பிரிவு பெண்களின் கண்ணியத்தை உறுதிப்படுத்தவும், அவர்களுக்கு அதிகாரமளிக்கவும் அரசு பணியாற்றி வருவதாக தெரிவித்தார்.
முத்தலாக்கிற்கு எதிரான சட்டத்தின் மூலம் இஸ்லாமிய பெண்களின் கண்ணியம் உறுதி செய்யப்பட்டுள்ளதாக அவர் மேலும் கூறினார்.
அரசமைப்பு இஸ்லாமிய பெண்களுக்குக் வழங்கியுள்ள உரிமைகளை உறுதி செய்வதற்கான மிகப்பெரிய சீர்திருத்தமாக முத்தலாக்கிற்கு எதிரான சட்டம் திகழ்வதாகவும், சிறப்பான விளைவுகளை அது ஏற்படுத்தியுள்ளதாகவும் திரு நக்வி கூறினார். முத்தலாக்கிற்கு எதிரான சட்டம் அமலுக்கு வந்த பிறகு முத்தலாக் வழக்குகள் நாடு முழுவதும் குறிப்பிடத்தகுந்த அளவு குறைந்துள்ளதாகவும் அமைச்சர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1741252
இந்திய போட்டிகள் ஆணையம்
எஸ்பி எனர்ஜி ஹோல்டிங் நிறுவனத்தை அதானி கிரீன் எனர்ஜி நிறுவனம் வாங்குவதற்கு இந்திய போட்டியியல் ஆணையகம் ஒப்புதல்
போட்டியியல் சட்டம், 2002, பிரிவு 31இன் கீழ் எஸ்பி எனர்ஜி ஹோல்டிங் நிறுவனத்தை அதானி கிரீன் எனர்ஜி நிறுவனம் வாங்குவதற்கு இந்திய போட்டியியல் ஆணையகம் நேற்று ஒப்புதல் அளித்தது.
இதன்படி எஸ்பி எனர்ஜி ஹோல்டிங் நிறுவனத்தின் அனைத்து பங்குகளையும்  அதானி கிரீன் எனர்ஜி நிறுவனம் வாங்குவதற்கு வழிவகை செய்யப்பட்டுள்ளது.
அதானி கிரீன் எனர்ஜி நிறுவனம், புதுப்பிக்கத்தக்க எரிசக்தி வாயிலாக மின்சாரத்தை உற்பத்தி செய்யும் வர்த்தகத்தில் ஈடுபட்டு வருகிறது. எஸ்பி எனர்ஜி ஹோல்டிங் நிறுவனம், தனது பல்வேறு சிறப்பு நோக்க அமைப்புகளின் மூலம் மின்சார உற்பத்தி மற்றும் விநியோகம், புதுப்பிக்கத்தக்க ஆதாரங்களிலிருந்து எரிசக்தி உற்பத்தி போன்ற பணிகளில் ஈடுபட்டு வருகிறது.
இந்திய போட்டியியல் ஆணையகத்தின் விரிவான ஆணை, விரைவில் வெளியிடப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx
------
(Visitor Counter : 199
சிறப்பு சேவைகள் மற்றும் கட்டுரைகள்
பிரபல குற்றவாளியின் ரூ.25 கோடி சொத்துக்கள் முடக்கம்: அமலாக்கத்துறை நடவடிக்கை
தமிழக காவல்துறையால் கொலை, மிரட்டி பணம் பறித்தல், வழிப்பறி, கொள்ளை மற்றும் குற்றச்சதி உள்ளிட்ட பல்வேறு குற்றங்களின் பேரில் 15 முதல் தகவல் அறிக்கைகளும், 3 குற்றச்சாட்டுகளும் பதிவு செய்யப்பட்ட பிபிஜிடி சங்கர், அவரது பெயரிலும், அவரது பினாமிகள் பெயரிலும் சென்னை புறநகர் பகுதிகளில் அசையா சொத்துக்களாக வைத்துள்ள ரூ.25 கோடி சந்தை மதிப்புள்ள 79 நிலங்களை, சட்ட விரோத பணப்பரிமாற்ற தடுப்புச் சட்டம் 2002-ன் கீழ் அமலாக்கத் துறை தற்காலிகமாக முடக்கி வைத்துள்ளது.
தமிழக காவல்துறை பதிவு செய்துள்ள முதல் தகவல் அறிக்கைகளின் அடிப்படையில், சட்ட விரோத பணப்பரிமாற்ற தடுப்புச் சட்டம் 2002-ன் கீழ் விசாரணை மேற்கொண்ட அமலாக்கத் துறை, பிபிஜிடி சங்கர் மற்றும் அவரது கூட்டாளிகளுக்கு சொந்தமான இடங்களில் சோதனை நடத்தியது. இந்த சோதனையின் போது, பல்வேறு சட்ட விரோத சொத்துக்கள் குறித்த ஆவணங்கள் கண்டறியப்பட்டு, சட்ட விரோத பணப்பரிமாற்ற தடுப்புச் சட்டத்தின் கீழ், அவற்றை பறிமுதல் செய்துள்ளது.
தொடர்ந்து நடத்திய விசாரணையில், குற்றம்சாட்டப்பட்டவரும், அவரது கூட்டாளிகளும் அளித்த வாக்குமூலங்கள் பதிவு செய்யப்பட்டுள்ளது. இந்த 79 சொத்துக்களை வாங்குவதற்கு கொடுக்கப்பட்ட பணத்திற்கு சட்டப்பூர்வ ஆதாரம் எதையும் அவரால் தெரிவிக்க இயலாததோடு, இந்த பணம் சட்டப்பூர்வ தொழில் மூலம் சம்பாதித்தது அல்ல என்றும், நீண்ட காலமாக பல்வேறு நபர்களை மிரட்டி பறிக்கப்பட்ட பணம் என்றும் வாக்குமூலம் அளித்துள்ளார்.
குற்றச்சாட்டுக்கு ஆளான நபர், தம்மிடம் உள்ள சொத்துக்கள் கறைபடியாத முறையில் வாங்கிய சொத்துக்கள் என்று காட்டும் விதமாக புதுவிதமான உத்தியை பயன்படுத்தி, அதிகாரப்பூர்வ ஆவணங்களில் இந்த சொத்துக்களுக்கு தமது பினாமிகளை உரிமையாளராக்கி, அவர்களிடம் இருந்து தமக்கு பொது அதிகாரம் பெற்று பதிவு செய்துள்ளார்.
பொது அதிகாரம் பெற்ற நபர் என்பது கிரய பத்திரத்திற்கு மாற்று முறையாக பயன்படுத்தப்படுகிறது. தமக்கு எதிராக காவல்துறையினர் பதிவு செய்துள்ள பல வழக்குகள் விசாரணையில் உள்ளதால், இதுபோன்ற சொத்துக்களை வாங்குவதற்கான தொகையை அவர் வழங்கினாலும், தம்மை தற்காத்துக் கொள்ளும் விதமாக சொத்துக்களை தமது பெயரில் அவர் பதிவு செய்வதில்லை.
இந்த வழக்கின் மேல் விசாரணை தொடர்ந்து மேற்கொள்ளப்பட்டு வருகிறது.
இளைஞர் நலன் மற்றும் விளையாட்டு அமைச்சகம்
டோக்கியோ ஒலிம்பிக் போட்டிகளுக்கு இந்திய விளையாட்டு வீரர்கள் தயார் ஆவதற்காக சிறப்பு உதவிகளை இளைஞர் நலன் மற்றும் விளையாட்டு அமைச்சகம் செய்தது: மத்திய விளையாட்டு அமைச்சர்
நாடாளுமன்றத்தின் மாநிலங்களவையில் கேட்கப்பட்ட கேள்விகளுக்கு எழுத்துப்பூர்வமாக பதிலளித்த மத்திய இளைஞர் நலன் மற்றும் விளையாட்டுத்துறை அமைச்சர் திரு அனுராக் சிங் தாகூர், கீழ்கண்ட தகவல்களை அளித்தார்.
டோக்கியோ ஒலிம்பிக் போட்டிகளில் 18 பிரிவுகளில் இந்திய விளையாட்டு வீரர்கள் கலந்துக் கொள்கிறார்கள். டோக்கியோ ஒலிம்பிக் போட்டிகளுக்கு இந்திய விளையாட்டு வீரர்கள் தயார் ஆவதற்காக சிறப்பு உதவிகளை இளைஞர் நலன் மற்றும் விளையாட்டு அமைச்சகம் தொடர்ந்து செய்தது.
தேர்ந்தெடுக்கப்பட்ட வீரர்களுக்கு தேசிய விளையாட்டு கூட்டமைப்புகள் மற்றும் தேசிய விளையாட்டு வளர்ச்சி நிதியில் இருந்து தனிப்பட்ட முறையில் பயிற்சி அளிக்கப்பட்டது. டாப்ஸ் திட்டத்தில் இணைக்கப்பட்டுள்ள வீரர்களுக்கு மாதம் ரூ 50,000 வழங்கப்பட்டது.
நாட்டின் அடிமட்ட அளவிலும் விளையாட்டு சூழலியலை வலுப்படுத்த வேண்டும் எனும் அரசின் லட்சியத்தின் ஒரு பகுதியாக, குறைந்த செலவில் சிறப்பான பயிற்சி முறை உருவாக்கப்பட்டுள்ளது.
இதன் மூலம், முன்னாள் வெற்றி வீரர்கள் அடிமட்ட அளவில் உள்ள வளரும் வீரர்களுக்கு பயிற்சி அளிப்பார்கள். முன்னாள் வீரர்களுக்கு இதன் மூலம் வருமானம் கிடைக்கும். கேலோ இந்தியா மையத்தின் நிதியில் இருந்து இவர்களுக்கு ஊதியம் வழங்கப்படும்.
26 மாநிலங்கள்/யூனியன் பிரதேசங்களில் உள்ள 267 மாவட்டங்களில் கேலோ இந்தியா மையங்கள் நிறுவப்பட்டுள்ளன. தொடக்க கட்டத்தில் ரூ. 5 லட்சமும், அடுத்த நான்கு வருடங்களுக்கு வருடத்திற்கு ரூ. 5 லட்சமும் இந்த மையங்களுக்கு வழங்கப்படுகிறது.
மேலும் விவரங்களுக்கு, இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1736809
https://pib.gov.in/PressReleasePage.aspx?PRID=1736811